**JOC DE POSICIONS**

S’apaguen els llums abans de l’alba. Saps que els carrers adopten el caire serè, però inquietant de cada matí. Saps que sense aquella claretat no ets sinó una ombra, i que hi ha gent que tot i que hagi arribat, segueix sent ombra.

Les meves referències per a seguir caminant són un cafè i sentir que el que penso ho he d’escriure. Ara, surten dos gossos de companyia, o humans amb gossos, travessen el parc nu i al lluny dos vailets amb les motxiles penjant enfilen carrer amunt amb la il·lusió pròpia de l’edat a la qual no culpo. Sembla, doncs, que la vida no sigui més que un joc de posicions en l’espai del carrer, de l’espai que ocupem en les voreres. En un banc dorm entre cartrons algú, suposadament humà, un no acollit en un alberg per a indigents, elogi d’una societat que es va superar creant departaments adequats a la misèria en comptes d’evitar-la. Un home que han amagat sense preguntar-li en les ombres de l’oceà perquè valorar els seus sentiments solament fa mal a qui intenta valorar-los, i seguirà allà, cada dia més enfonsat, invisible en la penombra i va baixant fins on la llum ja queda lluny.

Ara, els carrers ja comencen a sentir les petjades ràpides i dures de la gent que comença el nou dia. La ciutat ha despertat, però les ments dels qui s’hi passegen segueixen adormides com ho eren ahir, la setmana anterior, com en la innocència de quan eren nens.

L’atmosfera ja s’ha transformat en la foguera de les vanitats i com tots els que caminen en direcció contrària, sense ni una mirada creuada o regalada amb sabor de bon dia, baixo la vista a l’aparell que tinc entre mans i m’uneixo a ells. Sóc un més, em passejo mirant una pantalla i escoltant música i així se’m fa més fàcil evitar els ulls d’on s’escapen les seves històries, si no hi ha contacte no hi ha dolor. Passo ràpid pel davant dels seus cartrons on hi ha un crit d’ajuda arraconat en paraules que la gent ni llegeix, i em poso a mirar fotografies de l’estiu anterior, records que la gent abandonada a la pobresa ha hagut de guardar ben lluny.

Perquè tot i tenir naus, satèl·lits a l’espai, hotels amb els millors luxes, grans avions i transatlàntics i haver trepitjar la lluna, el món no ha estat alliberat de la fam i la pobresa, que et prenen el que més estimes, i no es tracta de res material.

Andrea del Canto

2n batxillerat

Institut Samuel Gili i Gaya